**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**ОТНОСНО:** Даване на съгласие Община Русе да придобие възмездно право на ползване за срок от 2 години върху движима вещ собственост на Община Белене – Автоматична станция за измерване качеството на атмосферния въздух със съпътстващо хардуерно и софтуерно оборудване

**УВАЖАЕМИ ОБЩИНСКИ СЪВЕТНИЦИ,**

Със Заповед № 20/14.01.2021г. кметът на Община Белене е назначил комисия, която да проведе публичен търг с тайно наддаване за учредяване на възмездно право на ползване за срок от 2 (две) години върху движима вещ – частна общинска собственост: Автоматична станция за измерване качеството на атмосферния въздух със съпътстващо хардуерно и софтуерно оборудване. Началната тръжна цена е определена на 1241,67 лева на месец без ДДС или 1490 лева на месец с ДДС. Депозитът за участие в публичния търг е 10 % от началната тръжна цена, а цената на тръжната документация е 70 лева с включен ДДС. Офертите се подават до 16.30 на 18.02.2021 г., търгът ще се проведе на 19.02.2021 година.

 Автоматичната станция е въведена в първоначална експлоатация през м. февруари 2015 г., в изпълнение на проект, финансиран по Програмата за трансгранично сътрудничество Румъния-България 2007-2013 г.

Станцията е оборудвана с автоматична газанализаторна апаратура Thermo Scientific, работеща с референтните методи в съответствие с Директива 2008/50/ЕС и Наредба № 12/2010 г. за измерване на всички основни замърсители на въздуха: азотни оксиди, серен двуокис, въглероден оксид, озон и ФПЧ10, както и анализатори за измерване на специфични замърсители: бензен (анализатор сензорен тип за индикативни измервания, нереферентен метод) и анализатор за метанови и неметанови въглеводороди Thermo Scientific, модел 55i, с метод на измерване пламъчна йонизация (FID), в съответствие с приложимите норми.

В допълнение, станцията е оборудвана с гама-сонда за определяне на радиационния гама-фон и метеорологична станция за измерване на температура и влажност на въздуха, посока и скорост на вятъра, атмосферно налягане, слънчева радиация и количество валежи.

Станцията е оборудвана с всички необходими допълнителни системи за пробовземане, калибриране, климатична система и комуникационен хардуер, както и със система за защита от пренапрежение, висока температура и UPS за осигуряване на плавното спиране/тръгване на апаратурата при отпадане на основното захранване.

Управлението на станцията се извършва от компютърна станция със специализиран лицензен софтуер ORION EDA2000 за събиране, обработка и визуализиране на данни в реално време. Софтуерът е в съответствие с нормативните изисквания по отношение на начин на представяне на данни за качество на атмосферния въздух. Всички работни процеси, извършвани от аналитичната и спомагателна апаратура, са напълно автоматизирани и могат да бъдат управлявани и отдалечено, чрез дистанционен достъп.

За постигане на специфичните цели на измерване на атмосферни замърсители в района на гр. Русе, а именно органични съединения от производствените площадки в промишлените зони, освен съществуващият анализатор за метанови и неметанови въглеводороди, ще бъде необходимо автоматичната станция да бъде дооборудвана.

Община Русе е изпратила писмо, изх. № 04-04-2/04.01.2021 г. до МОСВ, ИАОС и РИОСВ за становище за необходимите анализатори, с които да се дооборудва автоматичната станция.

 Съгласно чл. 34, ал. 2 от Закона за общинската собственост възмездно придобиване на право на собственост или на ограничени вещни права върху имоти се извършва след решение на общинския съвет. Според чл. 6, ал. 2 от Наредба № 1 за общинската собственост Община Русе придобива право на собственост и ограничени вещни права чрез възмездни способи срешение на общинския съвет. Поради това и с оглед факта, че в случая се касае за възмездно придобиване на вещно право на ползване е необходимо общинският съвет да даде своето съгласие.

 Видно от заповедта на кмета на Община Белене, копие от която прилагам към настоящото предложение, датата за която е насочен търга не позволява прилагането на установената процедура за внасяне на предложения в общинския съвет. Освен това, придобиването на право на ползване върху станция за контрол на качеството на атмосферния въздух безспорно е обществено значим въпрос.

Поради това и на основание гореизложеното и чл. 63, ал. 2, т. 2 и т. 3 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам Общински съвет – Русе да вземе следното

**РЕШЕНИЕ:**

На основание чл. 21, ал. 1, т. 8 от ЗМСМА, във връзка с чл. 34, ал. 2 от ЗОС и чл. 6, ал. 2 от Наредба № 1 за общинската собственост, Общински съвет - Русе **реши:**

1. Дава съгласие Община Русе да придобие възмездно право на ползване за срок от 2 (две) години върху следната движима вещ – частна общинска собственост на Община Белене: Автоматична станция за измерване качеството на атмосферния въздух със съпътстващо хардуерно и софтуерно оборудване, като за целта:
	1. Участва в обявения от Община Белене публичен търг с тайно наддаване, който ще се проведе на 19.02.2021г. (петък), а при неявяване на кандидати на 26.02.2021г. (петък) от 14 часа в зала № 26 на Административната сграда на Община Белене.
	2. Заплати определения със Заповед № 20/14.01.2021г. кметът на Община Белене депозит за участие в търга, както и цената за тръжните документи.
2. Възлага на кмета на Община Русе, лично или чрез упълномощено от него лице, да извърши всички правни и фактически действия за придобиване на правото на ползване по точка 1 от настоящото решение, в това число да предложи цена равна или по-голяма от определената начална тръжна цена, съобразена с възможностите на Община Русе и действащото законодателство, както и да подпише договора за учредяване на правото на ползване върху Автоматичната станция за измерване качеството на атмосферния въздух със съпътстващо хардуерно и софтуерно оборудване.

Приложение: Копие от Заповед № 20/14.01.2021г. кметът на Община Белене.

**ПЕНЧО МИЛКОВ**

*Кмет на Община Русе*

**Съгласували:**

**Димитър Недев**

*Зам. Кмет на Община Русе*

**Соня Станчева**

*Директор дирекция ПД*

**Искрен Илиев**

*Началник отдел ПНО*

Изготвил:

**Василена Панкова**

*Началник отдел „Екология”*